## TRAM d’Alacant oferirà servici especial nocturn fins a les 03:00 hores el dissabte de Carnestoltes

*** Un total de 45 tramvies de les línies 2, 3 i 4 connectaran Luceros amb Sant Vicent del Raspeig, el Campello i Plaza La Coruña
* El primer comboi partirà del Campello a les 22:10 hores amb destinació Luceros; i l’últim, a les 03:04 hores, des de Luceros al Campello**

TRAM d’Alacant oferirà el dissabte 1 de març un servici especial nocturn fins aproximadament les 03:00 hores de la matinada per a facilitar els desplaçaments massius que es preveuen per la ciutat amb motiu de les desfilades i festes de Carnestoltes. Les línies de tramvia 2, 3 i 4 prolongaran el seu horari habitual perquè totes aquelles persones que decidisquen acudir a estes festes puguen tornar a les seues cases amb comoditat i rapidesa, sense haver de conduir els seus vehicles privats.

En total, seran 45 tramvies els que connectaran el centre d’Alacant amb les destinacions habituals de les línies i el trajecte invers. La línia 2 (Luceros-Sant Vicent del Raspeig) oferirà 14 circulacions, set per cada sentit. De Luceros, el primer servici especial partirà a les 22:39 hores, i l’últim, a les 1:54 hores. De Sant Vicent, el primer ho farà a les 22:09 hores, i l’últim, a les 02:24 hores.

La línia 3 (Luceros-El Campello) oferirà onze trajectes d’anada i tres de tornada, 14 en total. El primer eixirà de Luceros a les 23:19 hores, i l’últim, de la mateixa estació, a les 3:04 hores. De tornada, el primer partirà del Campello a les 22:10 hores, i l’últim serà a les 23:10 hores.

A més d’estos combois, de tornada, es trobaran que les tres últimes circulacions de la línia 1 que partixen de Benidorm (amb autobús fins a Hospital Vila per les obres que s’executen actualment) i que conclouen normalment el seu viatge al Campello, dissabte continuaran la seua marxa fins a Luceros, amb parada facultativa en tots els baixadors, excepte Sangueta, com fa l’L3. Per tant, hi haurà sis servicis de tornada fins a Luceros.

La línia 4 (Luceros-Plaza La Coruña) posarà en marxa catorze combois, amb set unitats en el recorregut d’anada, el primer a les 22:59 hores des de Luceros, i l’últim, a les 01:59 hores. Des de Plaza La Coruña hi haurà set circulacions més, la primera a les 23:30 hores, i l’última, a les 02:30 hores.

Cal destacar que els servicis especials no efectuaran parada en el baixador de Sangueta. Per a més informació sobre els servicis, els usuaris poden consultar els horaris de pas en les estacions i parades de TRAM, així com en el telèfon d’informació d’atenció al client (900 72 04 72), en la pàgina web www.tramalacant.es i l’app oficial.

Fecha: 27/02/2025